## Odluka Agencije za elektroničke medije klasa: 612-12/10-04/0044, urbroj: 567-06-13-49 od 21. svibnja 2013.

### NN 65/2013 (29.5.2013.), Odluka Agencije za elektroničke medije klasa: 612-12/10-04/0044, urbroj: 567-06-13-49 od 21. svibnja 2013.

AGENCIJA ZA ELEKTRONIČKE MEDIJE

1294

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Suzana Kunac, Vesna Roller, Gordana Simonović i Duško Zimonja kao članovi Vijeća, u postupku nadzora nad radom nakladnika – TV PLUS d.o.o., Zagreb, na temelju članka 69. stavka 1. podstavka 3. i članka 76. stavka 1. točke 2. i 4. i stavka 3. Zakona o elektroničkim medijima (»Narodne novine« broj 153/09 i 84/11; dalje: ZEM) na 32-13 sjednici održanoj 21. svibnja 2013., donijelo je sljedeću

ODLUKU

I. Trajno se oduzima koncesija za obavljanje djelatnosti pružanja medijske usluge televizije za emitiranje televizijskog kanala u zemaljskoj mreži unutar digitalne regije d44-46 (Barilović, Bosiljevo, Draganić, Duga Resa, Generalski Stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje) nakladniku televizije – trgovačkom društvu TV PLUS d.o.o., Zagreb, Puškarićeva 1b, OIB: 24797737655.

II. Dodatak Ugovora br. T-001/10 o koncesiji za obavljanje djelatnosti televizije na području digitalne regije d45 (Jastrebarsko, Klinča Sela, Krašić, Pisarovina) od 5. travnja 2011. te dodatak Ugovora br. T-001/10 o koncesiji za obavljanje djelatnosti televizije na području digitalne regije d44-46 Barilović, Bosiljevo, Draganić, Duga Resa, Generalski Stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje) od 27. listopada 2011. prestaju važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 43-09 sjednici održanoj 21. prosinca 2009., a temeljem provedenog Javnog natječaja broj 04/09 za davanje koncesija za obavljanje djelatnosti pružanja medijskih usluga radija i/ili televizije (»Narodne novine«, broj 2/10) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije na razini Grada Jastrebarskog (G-JA) trgovačkom društvu TV PLUS d.o.o. Zagreb. Koncesija je dana na rok od 10 godina.

Po donošenju odluke trgovačko društvo TV PLUS d.o.o. Zagreb obavio je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te TV PLUS d.o.o. Zagreb sklopili Ugovor o koncesiji za obavljanje djelatnosti televizije na razini Grada Jastrebarskog (G-JA).

Dana 5. travnja 2011. nakladnik TV PLUS d.o.o. Zagreb, Hrvatska agencija za poštu i elektroničke komunikacije te Agencija za elektroničke medije sklopili su dodatak Ugovora br. T-001/10 o koncesiji za obavljanje djelatnosti televizije na području digitalne regije d45 (Jastrebarsko, Klinča Sela, Krašić, Pisarovina), a 27. listopada 2011. godine i dodatak Ugovora br. T-001/10 o koncesiji za obavljanje djelatnosti televizije na području digitalne regije d44-46 Barilović, Bosiljevo, Draganić, Duga Resa, Generalski Stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje).

Dana 4. travnja 2013. Agencija je primila dopis mrežnog operatora – trgovačkog društva Odašiljači i veze d.o.o. Zagreb, urbroj: 493920 od 2. travnja 2013., kojim izvješćuje da je Uprava donijela odluku da će se zbog neplaćanja, u utorak 9. travnja 2013. u 23:59 sati prekinuti pružanje 24-satne usluge odašiljanja televizijskog programa nakladnika TV PLUS d.o.o. Zagreb u multipleksu D-regionalni, digitalna regija d44-45-46.

Po zaključku Vijeća za elektroničke medije nakladniku TV PLUS d.o.o. Zagreb 9. travnja 2013. upućen je zahtjev za očitovanje, klasa: 612-12/10-04/0081, urbroj: 567-06-13-40 vezano uz posljedice neostvarivanja koncesije dulje od 48 sati propisane ZEM-om.

Dana 12. travnja 2013. Agencija je primila dopis Odašiljača i veza d.o.o., urbroj: 494497 od 11. travnja 2013. u kojem se navodi kako su 9. travnja 2013. od Nakladnika putem e-maila zaprimili Zamolbu s prijedlogom plaćanja duga. Budući da Nakladnik nije ispoštovao te uredno i na vrijeme izvršio uplatu 1. obroka prema svom prijedlogu u Zamolbi od 9. travnja 2013., odluka o prekidu pružanja usluge odašiljanja televizijskog programa ostaje na snazi, ali su spremni odmah po primitku potvrde o izvršenoj uplati 1. obroka ponovno uspostaviti pružanje usluge odašiljanja televizijskog programa. Navode i da ukoliko Nakladniku propusti uplatiti iznose sljedećih obroka do datuma kako je naveo u Zamolbi i ne dostavi do navedenog datuma do 14 sati potvrdu o izvršenoj uplati, OiV će isti dan bez odgađanja i obavijesti u 23:59 sati prekinuti pružanje 24-satne usluge odašiljanja televizijskog programa. Zaključno navode kako nisu u mogućnosti prihvatiti izmijenjeni prijedlog podmirenja duga prema OiV-u u odnosu na već spomenuti prijedlog od 9. travnja 2013., jer svi dosadašnji dogovori i potpisani sporazumi te nastojanja OiV-a da se Nakladniku izađe u susret nisu bili ispoštovani od strane Nakladnika.

Očitovanje nakladnika TV PLUS d.o.o. Lučko zaprimljeno je 15. travnja 2013. U očitovanju se navodi kako s obzirom na objektivne okolnosti i zbog restrukturiranja nisu bili u mogućnosti pratiti obveze prema Odašiljačima i vezama te je došlo do prekida pružanja 24-satne usluge odašiljanja televizijskog programa. Navode kako će u dogovoru s OiV-om do kraja sljedećeg tjedna ispuniti sve potrebno za ponovno uključenje programa, a do 6. svibnja bit će pokrivena sva potraživanja OiV-a prema TV PLUS d.o.o.

Na 23-13 sjednici održanoj 15. travnja 2013. godine Vijeće za elektroničke medije donijelo je odluku, klasa: 612-12/10-04/0044, urbroj: 567-06-13-43, o privremenom, na rok od petnaest (15) dana oduzimanju koncesije za obavljanje djelatnosti pružanja medijske usluge televizije za emitiranje televizijskog kanala u zemaljskoj mreži unutar digitalne regije d44-46 (Barilović, Bosiljevo, Draganić, Duga Resa, Generalski Stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje) nakladniku televizije – trgovačkom društvu TV PLUS d.o.o., Zagreb, Puškarićeva 1b, OIB: 24797737655, te je naloženo nakladniku da u tom roku ispuni uvjete za obavljanje djelatnosti pružanja medijske usluge televizije iz članka 22. stavak 2. Zakona o elektroničkim medijima koji se odnosi na posebne tehničke uvjete te da u istome roku dostavi očitovanje o ispunjavanju navedenih uvjeta. Odluka o privremenom oduzimanju koncesije upućena je preporučenom pošiljkom te je ista uručena 17. travnja 2013., a rok od 15 dana istekao je 2. svibnja 2013. godine te je do tada nakladnik bio dužan ispuniti uvjete iz Odluke o privremenom oduzimanju koncesije.

Trgovačko društvo TV PLUS d.o.o. dostavilo je 24. travnja 2013. godine zamolbu za produženje roka ispunjenja obveza u kojemu u bitnome navodi kako mole daljnji rok od 15 dana budući da su u postupku restrukturiranja društva i poslovanja.

Utvrđeno je da je zamolba za produženje roka ispunjenja obveza dostavljena unutar roka od petnaest (15) dana, a kako je člankom 79. stavkom 3. Zakona o općem upravnom postupku (»Narodne novine« broj 53/91) propisano da – službeni rokovi koje je odredila službena osoba i rokovi za koje je propisano da se mogu produljiti mogu se produljiti samo iz opravdanih razloga te se produljenje mora zatražiti prije isteka samoga roka čije se produljenje traži, istoj se zamolbi moglo udovoljiti.

Na 28-13 sjednici održanoj 29. travnja 2013. Vijeće za elektroničke medije donijelo je odluku klasa: 612-12/10-04/0044, urbroj: 567-06-13-46 o produljenju roka od petnaest (15) dana za privremeno oduzimanje koncesije za obavljanje djelatnosti pružanja medijske usluge televizije za emitiranje televizijskog kanala u zemaljskoj mreži unutar digitalne regije d44-46 (Barilović, Bosiljevo, Draganić, Duga Resa, Generalski Stol, grad Zagreb, Jastrebarsko, Karlovac, Klinča Sela, Krašić, Krnjak, Lasinja, Netretić, Ozalj, Pisarovina, Samobor, Stupnik, Sveta Nedjelja, Velika Gorica, Vojnić i Žakanje) nakladniku televizije – trgovačkom društvu TV PLUS d.o.o., Zagreb, Puškarićeva 1b, OIB: 24797737655 za dodatnih petnaest (15) dana te je naloženo nakladniku da u dodatnom roku od petnaest (15) dana ispuni uvjete za obavljanje djelatnosti pružanja medijske usluge televizije iz članka 22. stavak 2. Zakona o elektroničkim medijima koji se odnosi na posebne tehničke uvjete te da u istome roku dostavi očitovanje o ispunjavanju navedenih uvjeta.

Rok od daljnjih 15 dana iz gornje odluke istekao je 17. svibnja 2013. godine te je do tada nakladnik bio dužan ispuniti uvjete iz Odluke o privremenom oduzimanju koncesije to jest iz Odluke o produljenju roka.

Trgovačko društvo TV PLUS d.o.o. dostavilo je 17. svibnja 2013. novu zamolbu za produljenjem roka u kojoj se u bitnome navodi kako se moli produljenje roka za daljnjih 15 dana zbog realne mogućnosti premošćivanja financijskih problema te kao dokaz dostavljaju Pismo namjere potpisano od strane prokurista trgovačkog društva NOVI FAKTOR d.o.o. iz Zagreba upućeno trgovačkom društvu Odašiljači i veze d.o.o. u kojem pismu se u bitnome navodi kako izražavaju namjeru da sukladno ugovoru između Agencije i TV PLUS d.o.o. osiguraju sredstva za redovno poslovanje klijenta u skladu sa svojom poslovnom politikom i pravilima poslovanja.

Iako je druga po redu zamolba za produljenje roka podnesena unutar roka od petnaest (15) dana što je sukladno naprijed navedenoj odredbi članka 79. stavka 3. Zakona o općem upravnom postupku, Vijeće je ocijenilo kako više ne postoji opravdani razlog za produljenje roka. Naime, nakladnik nije dokazao bitno nove činjenice kojima bi zaista mogao početi ispunjavati uvjete iz Odluke o produljenju roka za privremeno oduzimanje koncesije. Pismo namjere koje je nakladnik dostavio u privitku nove zamolbe za produljenje roka ne predstavlja dovoljan dokaz o namjeri ispunjavanja uvjeta. Potpisnik pisma namjere, društvo NOVI FAKTOR d.o.o. iz Zagreba je društvo koje se sukladno trgovačkom registru bavi i faktoringom, tj. otkupom potraživanja. Kako se u pismu namjere spominje ugovor između Agencije i TV PLUS d.o.o. kao osnova za osiguranje financiranja, zaključeno je kako se radi o Ugovoru o dodjeli sredstava Fonda za poticanje pluralizma i raznovrsnosti elektroničkih medija kojim su TV PLUS d.o.o. dodijeljena namjenska sredstva za proizvodnju programa. Kako se navedena sredstva Fonda smatraju sredstvima državne potpore koja se dodjeljuju za strogo određenu svrhu – proizvodnja programskog sadržaja, to ona ne mogu biti predmet eventualnih daljnjih ugovora o otkupu potraživanja kao osnovi osiguranja financiranja.

Kako je na neosporan način utvrđeno da nakladnik dulje od 48 sati ne ostvaruje koncesiju, da ne ispunjava uvjete za obavljanje djelatnosti pružanja medijske usluge televizije iz članka 22. stavak 2. ZEM-a koji se odnosi na posebne tehničke uvjete, a člankom 76. stavkom. 1. točkom 2. i 4. ZEM-a propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, da više ne ispunjava uvjete za obavljanje djelatnosti iz članka 22. ZEM-a, to je Vijeće za elektroničke medije donijelo odluku o trajnom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-04/0044

Urbroj: 567-06-13-49

Zagreb, 21. svibnja 2013.

Agencija za elektroničke medije

Vijeće za elektroničke medije

Zdenko Ljevak, dipl. ing., v. r.

Odluka, NN 65/2013-1294